
Ministru kabineta sēdes protokollēmums

Informatīvais ziņojums "Par Eiropas Parlamenta un Padomes Regulu (ES) 2023/2854 par saskaņotiem noteikumiem par taisnīgu piekļuvi datiem un to lietošanu un ar ko groza Regulu (ES) 2017/2394 un Direktīvu (ES) 2020/1828 (Datu akts) prasību izpildi"

· 1. Pieņemt zināšanai iesniegto informatīvo ziņojumu.
· 2. Lai nodrošinātu pilnvērtīgu Datu akta prasību izpildi, pieņemt zināšanai, ka papildus būs nepieciešamas jaunas amata vietas Ekonomikas ministrijas resoram, (Patērētāju tiesību aizsardzības centrs (turpmāk – PTAC) – 3 jaunas amata vietas  un Centrālā statistikas pārvalde (turpmāk – CSP) - 6 jaunas amata vietas) un Datu valsts inspekcijai (turpmāk - DVI) - 1 jauna amata vieta. Finansējums minēto amata vietu nodrošināšanai sākot ar 2026. gadu skatāms Ministru kabinetā likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām.
· 3. Ekonomikas ministrija sadarbībā ar Viedās administrācijas un reģionālās attīstības ministriju, PTAC, CSP un DVI līdz 2026. gada 30. decembrim noteiktajā kārtībā iesniegt izskatīšanai Ministru kabinetā normatīvo aktu projektus, kas nosaka tirgus dalībnieku datu apmaiņu un uzraudzības funkcijas atbilstoši Datu aktā noteiktajam.
· 4. Nepieciešamības gadījumā, lai nodrošinātu atbilstošu kapacitāti datu koordinatora funkcijas izpildei, pieprasīt amata vietas no "vakanču bankas", nepalielinot kopējo valsts pārvaldē esošo amatu vietu skaitu.
· 5. Ministrijas un pārējās iestādes informatīvajā ziņojumā plānotos pasākumus 2025. gadā īsteno esošo valsts budžeta līdzekļu ietvaros. Ja pasākumu īstenošanai turpmākajos gados rodas nepieciešamība pēc papildu valsts budžeta finansējuma, jautājums par tā piešķiršanu ir izskatāms Ministru kabinetā likumprojekta par valsts budžetu kārtējam gadam un vidēja termiņa budžeta ietvaru sagatavošanas un izskatīšanas procesā kopā ar visu ministriju un citu centrālo valsts iestāžu prioritāro pasākumu pieteikumiem, ievērojot valsts budžeta finansiālās iespējas. Ja turpmāko gadu likumprojekta par valsts budžetu kārtējam gadam un vidēja termiņa budžeta ietvaru sagatavošanas un izskatīšanas procesā papildu valsts budžeta finansējums ziņojumā paredzēto pasākumu īstenošanai netiek piešķirts vai tiek piešķirts daļēji, attiecīgajām ministrijām un iestādēm nodrošināt, ka ziņojumā noteiktie pasākumi tiek īstenoti ministrijām un iestādēm pieejamo budžeta līdzekļu ietvaros, un sagatavot priekšlikumus finansējuma pārdalei starp programmām un apakšprogrammām.
·  
· 6. Pieņemt zināšanai atbildīgo institūciju atbildības sadalījumu par Datu akta normās noteikto dalībvalsts pienākumu izpildi.

